Document ID: 32006D1009

KOMISJONI OTSUS,
22. detsember 2006,
dimetenamiidi kandmata jätmise kohta nõukogu direktiivi 91/414/EMÜ I lisasse ja kõnealust toimeainet sisaldavate taimekaitsevahendite lubade tühistamise kohta
(teatavaks tehtud numbri K(2006) 6895 all)
(EMPs kohaldatav tekst)
(2006/1009/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, (1) eriti selle artikli 8 lõike 2 neljandat lõiku,
ning arvestades järgmist:
(1)
Direktiivi 91/414/EMÜ artikli 8 lõikes 2 sätestatakse, et liikmesriik võib 12 aasta jooksul pärast kõnealuse direktiivi teatavakstegemist lubada turustada taimekaitsevahendeid, mis sisaldavad nimetatud direktiivi I lisas loetlemata toimeaineid, mis on juba turul kaks aastat pärast teatavakstegemise kuupäeva, samal ajal kui kõnealuseid aineid uuritakse järk-järgult tööprogrammi raames.
(2)
Komisjoni määrustega (EÜ) nr 451/2000 (2) ja (EÜ) nr 703/2001 (3) on sätestatud direktiivi 91/414/EMÜ artikli 8 lõikes 2 nimetatud tööprogrammi teise etapi üksikasjalikud rakenduseeskirjad ning kehtestatud hindamisele kuuluvate toimeainete loetelu nende võimalikuks kandmiseks direktiivi 91/414/EMÜ I lisasse. Dimetenamiid kuulub nimetatud loetelusse.
(3)
Dimetenamiidi toimet inimeste tervisele ja keskkonnale on teavitaja kavandatud kasutusviiside puhul hinnatud vastavalt määruse (EÜ) nr 451/2000 ja määruse (EÜ) nr 703/2001 sätetele. Nimetatud määrustes on määratud ka referentliikmesriigid, kes peavad esitama asjaomased hindamisaruanded ja soovitused Euroopa Toiduohutusametile (EFSA) vastavalt määruse (EÜ) nr 451/2000 artikli 8 lõikele 1. Dimetenamiidi puhul oli referentliikmesriigiks Saksamaa ja kogu asjakohane teave esitati 16. oktoobril 2003.
(4)
Hindamisaruande on läbi vaadanud liikmesriikide ja EFSA eksperdid ning see esitati komisjonile 15. detsembril 2005. aastal EFSA kokkuvõttena, mis käsitleb vastastikuseid eksperdihinnanguid pestitsiidse toimeaine dimetenamiidi riskianalüüsi kohta. (4) Liikmesriigid ja komisjon vaatasid kõnealuse aruande läbi toiduahela ja loomatervishoiu alalises komitees ning see vormistati 23. mail 2006. aastal komisjoni läbivaatamisaruandena dimetenamiidi kohta.
(5)
Kõnealuse toimeaine hindamisel on esile kerkinud terve rida küsimusi. Eriti on probleeme seoses nimetatud toimeaine säilimise ja käitumisega keskkonnas, sest toimeaine mullas lagunemisel tekkivate tundmatute ühendite moodustumine võib põhjustada põhjavee saastumist, kusjuures kõnealuste ühendite aasta keskmine kontsentratsioon põhjavees võib olla suurem kui 0,1μg/l. Lisaks ei olnud tarbijate riskianalüüsi võimalik lõpetada eespool nimetatud lagunemissaadusi käsitlevate andmete puudulikkuse tõttu.
(6)
Komisjon palus teavitajal esitada omapoolsed märkused vastastikuste eksperdihinnangute tulemuste kohta ning teatada, kas ta kavatseb tulevikus aine kasutamist toetada või mitte. Teavitaja esitas omapoolsed märkused, mida on tähelepanelikult uuritud. Vaatamata esitatud väidetele jäid eespool nimetatud probleemid siiski lahendamata ning EFSA ekspertide kohtumistel esitatud ja kaalutud teabe põhjal koostatud hindamisaruandest ei selgu, et dimetenamiidi sisaldavad taimekaitsevahendid võiksid kavandatud kasutustingimustes üldiselt vastata direktiivi 91/414/EMÜ artikli 5 lõike 1 punktides a ja b sätestatud nõuetele.
(7)
Seepärast ei tuleks dimetenamiidi kanda direktiivi 91/414/EMÜ I lisasse.
(8)
Tuleks võtta meetmeid tagamaks, et dimetenamiidi sisaldavate taimekaitsevahendite kehtivad load ettenähtud ajavahemiku jooksul tühistatakse, et neid ei pikendata ning et selliste toodete jaoks uusi lubasid ei anta.
(9)
Ajapikendus, mille liikmesriigid võimaldavad dimetenamiidi sisaldavate taimekaitsevahendite olemasolevate varude realiseerimiseks, ladustamiseks, turuleviimiseks ja kasutamiseks, ei tohiks olla pikem kui kaksteist kuud, et olemasolevaid varusid oleks võimalik kasutada üksnes ühe kasvuperioodi jooksul.
(10)
Käesolev otsus ei piira hilisemate komisjonipoolsete meetmete võtmist kõnealuse toimeaine suhtes vastavalt nõukogu 21. detsembri 1978. aasta direktiivile 79/117/EMÜ, millega keelatakse teatavaid toimeaineid sisaldavate taimekaitsevahendite turuleviimine ja kasutamine. (5)
(11)
Käesolev otsus ei piira õigust esitada direktiivi 91/414/EMÜ artikli 6 lõike 2 kohane taotlus dimetenamiidi võimalikuks kandmiseks kõnealuse direktiivi I lisasse.
(12)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Dimetenamiidi ei kanta toimeainena direktiivi 91/414/EMÜ I lisasse.
Artikkel 2
Liikmesriigid tagavad, et:
a)
dimetenamiidi sisaldavate taimekaitsevahendite load tühistatakse hiljemalt 22. juuniks 2007;
b)
alates 28. detsembrist 2006 ei anta dimetenamiidi sisaldavate taimekaitsevahendite jaoks lubasid ja neid ei pikendata direktiivi 91/414/EMÜ artikli 8 lõikega 2 ette nähtud erandi alusel.
Artikkel 3
Ajapikendus, mille liikmesriigid annavad vastavalt direktiivi 91/414/EMÜ artikli 4 lõikele 6, peab olema võimalikult lühike ega lõpe hiljem kui 22. juunil 2008.
Artikkel 4
Käesolev otsus on adresseeritud liikmesriikidele.
Brüssel, 22. detsember 2006

Labels: 3
0
4
6